Die Reformasie van die sestiende eeu het nie in ’n lugleegte ontstaan nie. Die Here het na baie eeue ingegryp, want die kerke het die Woord al hoe meer verwaarloos. Die Reformatore het benadruk dat die evangeliese waarheid eenvoudig is. Jy hoef nie ’n dominee of ’n professor te wees om die Bybel te verstaan nie.
Die redding deur die geloof alleen, asook hóé ons die Here aanbid, dank en aan God alleen die eer laat toekom, maak Christus aan ons deur sy Gees alleen deur die Skrif bekend.
Die Here maak kennis van Homself en kennis van ons deur die Skrif en die prediking van die Skrif bekend. Hy spreek deur sy Gees deur die hele Skrif, nie slegs deur dele wat ons pas of wat ons uitkies nie.
Hierdie Engelse teoloog het die redding deur die genade alleen beklemtoon. Dit was vir hom belangrik dat die mense die evangelie in hulle eie taal moet kan lees en hoor. Ná sy dood is hy deur die Rooms-Katolieke Kerk veroordeel en is sy beendere verbrand.
Hy was ’n Tsjeggiese teoloog wat hom in verskillende opsigte vir die Bybelse leer en die Bybel in die taal van die mense beywer het. Hy is deur die Rooms-Katolieke Kerk in 1415 in Konstanz ná ’n lang marteling saam met kopieë van al sy publikasies op ’n brandstapel verbrand.
As Italiaanse priester en prediker het Savanarola sterk teen die onsedelike lewe en dwaalleer van die Rooms-Katolieke Kerk gestry. Daarvoor sou hy aan die einde van die vyftiende eeu met sy lewe boet. Hy is opgehang en verbrand vir sy verkondiging van die evangelie.
Psalms en die sing van Psalms het gemaak dat die Reformasie oor die wêreld heen versprei het. Dit kan vergelyk word met die invloed van hedendaagse sosiale netwerke soos Facebook. Deur die sing van Psalms het die Reformasie die Nuwe-Testamentiese kerk in die vroeë eeue se oortuiging voortgesit.